**М.М. Забаўскі**

**Адносіны палітычных партый сацыялістычнага накірунку да “беларускага пытання” (1907-1914 гг.)**

 Нацыянальная праблематыка застаецца адной з найбольш актуальных у беларускай гістарыяграфіі, аб чым сведчаць шматлікія публікацыі П. Брыгадзіна, М. Касцюка, М. Сташкевіча, С. Талмачовай, А. Жытко, В. Яноўскай, А. Яноўскага, А. Філатавай, А. Унучака, У.Я. Казлякова, А.Ф. Смалянчука і інш.

Афіцыйных дакументаў, у якіх былі б прапісаны прынцыпы нацыянальнай палітыкі ў Расійскай імперыі, да пачатку ХХ ст. не існавала. Але ў 1906 г. у арт.1 “Асноўных дзяржаўных законаў” Расійскай імперыі было вызначана: “Расійская дзяржава адзіная і непадзельная”[[1]](#footnote-2). Гэта адзначала паступовае зліццё “іншародцаў” з рускім насельніцтвам.

Шматнацыянальны і шматканфесійны склад насельніцтва, стракатае прадстаўніцтва этнічных груп у гарадах і вёсках ускладнялі грамадска-палітычнае жыццё Беларусі і адлюстроўвалі змест нацыянальнага пытання.

У канцы ХІХ – пачатку ХХ ст. у 5 заходніх губернях, як і ў цэлым па Расіі, пачалі ўзнікаць палітычныя партыі ***сацыялістычнага накірунку***. Адной з прычын гэтай з’явы было незадавальненне шырокімі пластамі насельніцтва абмежаванняўмі у нацыянальнай і канфесійнай сферах.

Так, у розныя гады на палітычнай арэне пачалі дзейнічаць: Усеагульны яўрэйскі рабочы саюз у Літве, Польшчы і Расіі (БУНД), Сацыялістычная яўрэйская рабочая партыя (СЯРП), Яўрэйская сацыял-дэмакратычная рабочая партыя (“Паалей-Цыён”), Рабочы саюз Літвы (РСЛ), Латышскі сацыял-дэмакратычны саюз (ЛСДС), Польская партыя сацыялістычная (ППС). Былі прадстаўлены арганізацыі агульнарасійскіх палітычный партый: Расійская сацыял-дэмакратычная рабочая партыя (РСДРП) і Партыя сацыялістаў-рэвалюцыянераў (ПСР). Пазней пад іх уплывам пачалі фарміравацца *палітычныя партыі беларускай нацыянальнай арыентацыі.*

У 1900 г. РСЛ аб’яднаўся з сацыял-дэмакратыяй Каралеўства Польскага і Літвы (СДКП)[[2]](#footnote-3). Найбольш радыкальнай партыяй польскага нацыянальнага руху была ППС (кіраўнікі – Ю. Пілсудскі і Я. Стражэцкі). ППС імкнулася стаць кіруючай сілай сацыялістычнага руху на тэрыторыі Беларусі. Для сваёй папулярызацыі партыя выдавала брашуры на беларускай мове, аказвала дапамогу Беларускай рэвалюцыйнай грамадзе (БРГ) у выданні прапагандысцкай літаратуры.[[3]](#footnote-4) *Прадстаўнікі ППС не падтрымлівалі ідэі беларускага нацыянальна-культурнага развіцця, а тэрыторыя 5 заходніх губерняў ўспрымалася імі як тэрыторыя польска-расійскага супрацьстаяння*.

Адзін з кіраўнікоў БУНДа У. Медэм стаў аўтарам тэорыі нейтралітэту сацыял-дэмакратыі ў нацыянальным пытанні. Згодна з ёй сацыял-дэмакраты не павінны ўплываць на нацыянальны раух ні з боку развіцця нацыянальнай культуры, ні ў бок асіміляцыі. *Найбольш аптымальнай формай, якая размяжоўвае нацыі, У. Медэм лічыў нацыянальна-культурную аўтаномію*[[4]](#footnote-5).

У снежні 1903 г. першы з’езд Беларускай сацыялістычнай грамады абвясціў яе партыяй беларускага працоўнага народа сацыялістычнай арыентацыі. *На з’езде было вырашана дабівацца для Беларусі краёвай аўтаноміі з соймам у Вільні і культурна-нацыянальнай аўтаноміі для нацыянальных меншасцей*[[5]](#footnote-6).

БСГ узаемадзейнічала з Партыяй сацыялістаў-рэвалюцыянераў (ПСР), ППС, ЛСДП і інш. Аднак не заўсёды такое супрацоўніцтва ажыццяўлялася на прынцыпах з улікам нацыянальных інтарэсаў розных бакоў. *Так, адзін з лідэраў ППС Ю. Пілсудскі выключаў права беларускага народа на самавызначэнне і стварэнне ўласнай дзяржаўнасці. Праграмныя палажэнні партыі толькі прапанавалі ўраўняць у правах беларусаў з іншымі народамі ў межах будучай Польскай дзяржавы.*

Разыходжанні паміж ППС і БСГ найперш тычыліся аграрнага пытання. ППС выступала за захаванне памешчыцкага землеўладання. З ЛСДП у БСГ не было паразумення па тэрытарыяльных пытаннях. *Вылучалася патрабаванне стварыць Літоўскую дэмакратычную рэспубліку з сеймам у Вільні. У склад будучай літоўскай дзяржавы павінна была ўвайсці тэрыторыя “этнаграфічнай Літвы”, у тым ліку часткі Віленскай і Гродзенскай губерняў, дзе большасць насельніцтва складалі беларусы.*

БСГ не магла пагадіцца ні з кіраўнікамі ППС, ні з прапановамі ЛСДП.

Найбольш уплывовай сярод палітычных арганізацый у пачатку ХХ ст. была ПСР. Толькі на тэрыторыі Беларусі яе аб’яднанняў налічвалася каля 50. У пачатку 1904 г. для каардынацыі работы эсэраў, якія дзейнічалі на гэтай тэрыторыі, была створана Паўночна-заходняя абласная арганізацыя ПСР. Асноўныя патрабаванні па нацыянальным пытанні былі змешчаны на старонках цэнтральнага друкаванага органа газеты “Революционная Россия”. *Планавалася ўстанаўленне дэмакратычнай рэспублікі з шырокай аўтаноміяй абласцей і абшчын, права нацыянальнасцей на самавызначэнне*. Але ў кіраўніцтве партыі былі істотныя разнагалоссі па пытаннях нацыянальна-дзяржаўнага будаўніцтва. Тым не менш праграма сацыялістаў- рэвалюцыянэраў была найбольш распрацаванай і мела шмат прыхільнікаў сярод розных сацыяльных пластоў насельніцтва. Як недахоп можна адзначыць, што ў праграмных дакументах не разглядаліся пытанні, звязаныя са ступенню і межамі будучых аўтаномных адзінак.

*Агульнарасійскія партыі сацыялістычнай арыентацыі ў сваіх праграмах па нацыянальным пытанні не сфармулявалі палажэнняў адносна беларускай нацыянальнай дзяржаўнасці і, адпаведна, не вызначылі шляхі іх рэалізацыі.*

У красавіку 1907 г. у Фінляндыі адбылася канферэнцыя нацыянальна-сацыялістычных партый Расійскай імперыі (ПСР, СЯРП, ЛСДС, армянскай партыі Дашнакцуцюн, Партыі грузінскіх сацыялістаў-федэралістаў, БСГ). Прадстаўнік БСГ А. Луцкевіч заявіў, што Грамада прызнае неабходнасць даць нацыянальнасцям права арганізоўвацца ў экстэрытарыяльныя саюзы. “Сацыялізм, – адзначаў ён, – можа быць устаноўлены праз нацыянальныя саюзы”[[6]](#footnote-7). Пасля 3 чэрвеня 1907 г. у Докшыцах партыйны з’езд БСГ прыняў рашэнне аб яе роспуску. А мясцовыя структуры ў форме гурткоў аб’ядналіся вакол газеты “Наша ніва”.

У ІІІ і IV Дзяржаўных думах увага дэпутатаў ад заходніх губерняў была акцэнтавана да абмеркавання законапраектаў у сферы адукацыі. Гэта праекты “Аб пачатковых вучылішчах”, “Аб вышэйшых пачатковых вучылішчах”, “Аб асігнаванні на народную адукацыю” і інш. Трудавікі заявілі аб неабходнасці надаць усім грамадзянам незалежна ад нацыянальнасці роўныя правы, у тым ліку на свабоднае выкарыстанне роднай мовы ў школе.

Газета “Наша Ніва” вяла палеміку як з рускімі, так і з польскімі перыядычнымі выданнямі аб мове навучання асновам веры.

Яна крытыкавала праваднікоў урадавай палітыкі за тое, што замест лацінскай мовы пры навучанні католікоў рэлігіі яны спрабавалі ўвесці не беларускую, а польскую мову[[7]](#footnote-8). Адмоўнае стаўленне да беларускай мовы дэманстравалі і польскія ксендзы. З гэтай нагоды “Наша ніва” пісала: “Шырыцца беларускі рух, але ёсць два месцы, куды беларуская мова дагэтуль не мае доступу – школа і царква з касцёлам”[[8]](#footnote-9).

Пачатак Першай сусветнай вайны прымусіў дэпутатаў IV Думы звярнуцца да праблем Паўночна-заходняга краю. 30 дэпутатаў - трудавікоў прапанавалі законапраект аб адмене рэлігійных і нацыянальных абмежаванняў.[[9]](#footnote-10) Аўтары праекта ўдакладнялі, што законадаўства не лічыцца з роднай мовай народнасцей ні ў школах, ні ў судах, ні ў мясцовым самакіраванні. Нацыянальна-палітычныя абмежаванні былі ў аснове Палажэння аб выбарах у Дзяржаўную думу і інш.

Літаратура

Основные государственные законы. – Казань: Типо-лит. Имн. Ун-та, 1907. – С. 1.

Видмантас, Э.Ю. Социал-демократическая печать и рабочее движение в Литве в 1895-1907 гг. / Э.Ю. Видмантас. – Вильнюс. – 1977.

Новый поход на Белоруссию // Окраины России. – 1908. 29 марта.

Медем, В. Социал-демократия и национальный вопрос / В. Медем. – СПб.: Тип. Бусселя. – с. 53-54.

Программа Белорусской социалистической громады // Праграмные дакументы палітычных партый. – Мінск: БДУ, 1994. – с. 4.

Цуба, М.В. Беларускі нацыянальны рух у перыяд паміж дзвюма дэмакратычнымі рэвалюцыямі (1907- люты 1917 гг.) / М.В. Цуба. – Брэст: Выд. – ва С. Лаўрова, 2003. С. 50.

Край з пяцьцю нацыямі // Наша ніва. – 1912. – 14 чэрв. – с. 2-3.

Беларуская мова ў апошнім пяцілецці // Наша ніва. 1911. 10 ліст. – с. 3-4.

Революционное движение в Белоруссии. Июнь 1907 – февраль 1917. Документы и материалы. – Минск: Наука и техника, 1987. – С. 7.

1. Основные государственные законы. – Казань: Типо-лит. Имн. Ун-та, 1907. – С. 1. [↑](#footnote-ref-2)
2. Видмантас, Э.Ю. Социал-демократическая печать и рабочее движение в Литве в 1895-1907 гг. / Э.Ю. Видмантас. – Вильнюс. – 1977. [↑](#footnote-ref-3)
3. Новый поход на Белоруссию // Окраины России. – 1908. 29 марта. [↑](#footnote-ref-4)
4. Медем, В. Социал-демократия и национальный вопрос / В. Медем. – СПб.: Тип. Бусселя. – с. 53-54. [↑](#footnote-ref-5)
5. Программа Белорусской социалистической громады // Праграмные дакументы палітычных партый. – Мінск: БДУ, 1994. – с. 4. [↑](#footnote-ref-6)
6. Цуба, М.В. Беларускі нацыянальны рух у перыяд паміж дзвюма дэмакратычнымі рэвалюцыямі (1907- люты 1917 гг.) / М.В. Цуба. – Брэст: Выд. – ва С. Лаўрова, 2003. С. 50. [↑](#footnote-ref-7)
7. Край з пяцьцю нацыямі // Наша ніва. – 1912. – 14 чэрв. – с. 2-3. [↑](#footnote-ref-8)
8. Беларуская мова ў апошнім пяцілецці // Наша ніва. 1911. 10 ліст. – с. 3-4. [↑](#footnote-ref-9)
9. Революционное движение в Белоруссии. Июнь 1907 – февраль 1917. Документы и материалы. – Минск: Наука и техника, 1987. – С. 7. [↑](#footnote-ref-10)